EVROPSKA KOMISIJA Bruselj, 11.12.2017 COM(2017) 746 final 2017/0331(NLE) Predlog UREDBA SVETA o spremembi Uredbe (EU) št. 1387/2013 o opustitvi avtonomnih dajatev skupne carinske tarife za določene kmetijske in industrijske proizvode



OBRAZLOŽITVENI MEMORANDUM 1.OZADJE PREDLOGA •Razlogi za predlog in njegovi cilji Nekateri kmetijski in industrijski proizvodi se v Evropski uniji ne proizvajajo ali pa je njihova proizvodnja premajhna. Da bi se zagotovila zadostna in neprekinjena oskrba ter preprečile motnje na trgu s temi proizvodi, so bile z Uredbo Sveta (EU) št. 1387/2013 nekatere avtonomne dajatve skupne carinske tarife deloma ali v celoti začasno opuščene. Uredba se posodobi vsakih šest mesecev, da bi se upoštevale potrebe industrije EU. Komisija ob pomoči skupine za gospodarsko-tarifna vprašanja pregleda vse zahtevke držav članic za začasno opustitev avtonomnih dajatev skupne carinske tarife. Komisija po tem pregledu meni, da so do opustitve dajatev upravičeni nekateri novi proizvodi, ki trenutno niso navedeni v Prilogi k Uredbi. Treba bi bilo spremeniti pogoje, ki urejajo opis proizvoda, razvrstitve ali zahteve posebne rabe nekaterih drugih proizvodov. Proizvode, pri katerih tarifna opustitev ni več v gospodarskem interesu EU, bi bilo treba umakniti. •Skladnost z veljavnimi predpisi s področja zadevne politike Ta predlog ne vpliva na države, ki so z EU sklenile preferencialni trgovinski sporazum, države kandidatke in potencialne države kandidatke za preferencialne sporazume z EU (npr. splošni sistem preferencialov, trgovinski režimi za skupino afriških, karibskih in pacifiških držav ali sporazumi o prosti trgovini). •Skladnost z drugimi politikami Unije Predlog je v skladu s kmetijsko, trgovinsko, podjetniško, razvojno in zunanjo politiko EU. 2.PRAVNA PODLAGA, SUBSIDIARNOST IN SORAZMERNOST •Pravna podlaga Pravna podlaga tega predloga je člen 31 Pogodbe o delovanju Evropske unije (PDEU). •Subsidiarnost (za neizključno pristojnost) Predlog je v izključni pristojnosti EU. Načelo subsidiarnosti se zato ne uporablja. •Sorazmernost Predlog je v skladu z načelom sorazmernosti. Predvideni ukrepi so v skladu z načeli za poenostavitev postopkov za gospodarske subjekte, vključene v zunanjo trgovino, kakor so navedena v sporočilu Komisije o avtonomnih tarifnih opustitvah in kvotah. V skladu s členom 5(4) Pogodbe o Evropski uniji (PEU) ta uredba ne presega tistega, kar je potrebno za doseganje zastavljenih ciljev. •Izbira instrumenta V skladu s členom 31 PDEU „carine skupne carinske tarife določi Svet na predlog Komisije“. Zato je uredba ustrezen instrument.

3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA •Naknadne ocene/preverjanja ustreznosti obstoječe zakonodaje V oceni celotne sheme avtonomnih opustitev iz leta 2013 je bilo ugotovljeno, da je osnovna utemeljitev sheme še vedno veljavna. Podjetja iz EU, ki uvažajo blago po shemi, lahko znatno prihranijo pri stroških. Ti prihranki pa lahko omogočijo širše pozitivne učinke, kot so večja konkurenčnost, učinkovitejše proizvodne metode in ustvarjanje ali ohranjanje delovnih mest v EU, kar je odvisno od zadevnega proizvoda, podjetja in sektorja. Podrobnejši podatki o prihrankih na podlagi te uredbe so v priloženi oceni finančnih posledic zakonodajnega predloga. •Posvetovanja z zainteresiranimi stranmi Ta predlog je pripravila Komisija ob pomoči skupine za gospodarsko-tarifna vprašanja, ki jo sestavljajo delegati iz vseh držav članic in Turčije. Pred potrditvijo sprememb iz tega predloga se je skupina sestala trikrat. Komisija je skrbno ocenila vsak zahtevek (nov zahtevek ali zahtevek za spremembo). Zlasti se je osredotočila na potrebo po preprečevanju kakršne koli škode za proizvajalce EU ter krepitvi in utrditvi konkurenčnosti proizvodnje EU. Vse navedene opustitve so predmet dogovorov ali kompromisov, doseženih v razpravah skupine za gospodarsko-tarifna vprašanja. Omenjeno ni bilo nobeno potencialno resno tveganje z nepopravljivimi posledicami. •Ocena učinka Predlog spremembe je tehnične narave in se nanaša le na področje uporabe opustitev, naštetih v Prilogi k Uredbi Sveta (EU) št. 1387/2013. Zato za ta predlog ni bila izvedena ocena učinka. •Temeljne pravice Predlog nima učinka na temeljne pravice. 4.PRORAČUNSKE POSLEDICE Predlog nima finančnih posledic za odhodke, ima pa finančne posledice za prihodke. Nepobrane carinske dajatve skupaj znašajo približno 15,7 milijona EUR na leto. Učinek na tradicionalna lastna sredstva proračuna je 12,5 milijona EUR na leto (tj. 80 % skupnega zneska). V oceni finančnih posledic zakonodajnega predloga so bolj podrobno določene proračunske posledice predloga. Države članice bodo morale izgubo prihodkov v tradicionalnih lastnih sredstvih nadomestiti s prispevki, ki temeljijo na BND. 5.DRUGI ELEMENTI •Načrti za izvedbo ter ureditev spremljanja, ocenjevanja in poročanja Predlagani ukrepi so obravnavani v okviru integrirane tarife Evropske unije (TARIC), uporabljajo pa jih carinske uprave držav članic. Poleg tega je bila celotna shema avtonomnih opustitev in tarifnih kvot predmet ocenjevalne študije, ki je bila zaključena v začetku decembra 2013 ( http://ec.europa.eu/taxation_customs/common/publications/studies/index_en.htm ). Na podlagi ocenjevalne študije je bilo ugotovljeno, da je osnovna utemeljitev sheme še vedno veljavna in da bi se morala še naprej uporabljati. 2017/0331 (NLE) Predlog

UREDBA SVETA o spremembi Uredbe (EU) št. 1387/2013 o opustitvi avtonomnih dajatev skupne carinske tarife za določene kmetijske in industrijske proizvode SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 31 Pogodbe, ob upoštevanju predloga Evropske komisije, ob upoštevanju naslednjega: (1)Proizvodnja 67 proizvodov v Uniji, ki trenutno niso navedeni v Prilogi k Uredbi Sveta (EU) št. 1387/2013, ne zadostuje za kritje potreb industrije Unije. Zato je v interesu Unije, da se avtonomne dajatve skupne carinske tarife za navedene proizvode v celoti opustijo. (2)Spremeniti je treba pogoje za 49 opustitev avtonomnih dajatev skupne carinske tarife, ki so navedene v Prilogi k Uredbi (EU) št. 1387/2013, da bi se upoštevali tehnični razvoj proizvodov in gospodarska gibanja na trgu. Razvrstitev nekaterih proizvodov je bila spremenjena, da bi lahko industrija v celoti izkoristila veljavne opustitve. Poleg tega bi bilo treba Prilogo k Uredbi (EU) št. 1387/2013 posodobiti, ker je treba besedila v nekaterih primerih uskladiti ali pojasniti. Spremenjeni pogoji se nanašajo na spremembe opisa proizvoda, razvrstitve, stopenj dajatev ali zahteve posebne rabe. (3)Datum obveznega pregleda iz Uredbe (EU) št. 1387/2013 bi bilo treba revidirati za 188 opustitev. (4)Ohranjanje 92 opustitev avtonomnih dajatev skupne carinske tarife, ki so trenutno navedeni na seznamu v Prilogi k Uredbi (EU) št. 1387/2013, ni več v interesu Unije. (5)Zaradi jasnosti bi bilo treba vnose za opustitve, ki jih ta uredba spreminja ali na novo vnaša, označiti z zvezdico ter hkrati odstraniti zvezdico pri vnosih za opustitve, ki jih ta uredba ne spreminja. (6)Uredbo (EU) št. 1387/2013 bi bilo zato treba ustrezno spremeniti. (7)Da bi se preprečila kakršna koli prekinitev uporabe sheme opustitev in da bi se upoštevale smernice iz Sporočila Komisije o avtonomnih tarifnih opustitvah in kvotah (2011/C 363/2011), bi spremembe glede opustitev za zadevne proizvode iz te uredbe morale začeti veljati čim prej in se uporabljati s 1. januarjem 2018 – SPREJEL NASLEDNJO UREDBO: Člen 1 Priloga k Uredbi (EU) št. 1387/2013 se spremeni: (1) vrstice s proizvodi, katerih oznake KN in TARIC so navedene v Prilogi I k tej uredbi, se črtajo, (2) vse zvezdice in vrstica „* Na novo uvedeni ukrep ali ukrep s spremenjenimi pogoji.“ v opombah se črtajo, (3) vstavijo se vrstice s proizvodi iz Priloge II k tej uredbi, in sicer v vrstnem redu oznak KN iz prvega stolpca preglednice iz Priloge k Uredbi (EU) št. 1387/2013. Člen 2

Ta uredba začne veljati dan po objavi v Uradnem listu Evropske unije. Uporablja se od 1. januarja 2018. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik



OCENA FINANČNIH POSLEDIC ZAKONODAJNEGA PREDLOGA 1. NASLOV PREDLOGA Uredba Sveta o spremembi Uredbe (EU) št. 1387/2013 o opustitvi avtonomnih dajatev skupne carinske tarife za določene kmetijske in industrijske proizvode 2. PRORAČUNSKE VRSTICE Poglavje in člen:

Poglavje 1 2 in člen 1 2 0 – Carinske dajatve in druge dajatve iz člena 2(1)(a) Sklepa 2014/335/EU, Euratom Znesek v proračunu za leto 2018 (22 844 000 000 EUR) 3. FINANČNE POSLEDICE ◻ Predlog nima finančnih posledic. X Predlog nima finančnih posledic za odhodke, ima pa finančne posledice za prihodke, in sicer: v mio. EUR (na tri decimalna mesta natančno) Priloga I vsebuje 67 novih proizvodov. Nepobrane dajatve, ki ustrezajo tem opustitvam in so izračunane na podlagi napovedi držav članic, ki so te opustitve zahtevale, za obdobje 2018–2022, znašajo 22,2 milijona EUR na leto. Vendar se zdi, da bo na podlagi obstoječih statistik za pretekla leta ta znesek potrebno povečati za povprečen faktor, ocenjen na 1,8 da se upošteva uvoz v druge države članice, ki uporabljajo enake opustitve. Zaradi tega bodo nepobrane dajatve znašale približno 40,0 milijonov EUR na leto. Zaradi ponovne uvedbe carin je bilo iz Priloge k Uredbi umaknjenih 92 proizvodov. To za pobiranje dajatev pomeni povečanje v višini 24,3 milijona EUR. Ker je črtanje v veljavi od 1. januarja 2018, statistični podatki niso na voljo, povečanje pa je bilo izračunano na podlagi napovedi držav članic, ki so te opustitve zahtevale.